留花門
作者：杜甫
朝代：唐

paragraphs: 北門天驕子，飽肉氣勇決。
高秋馬肥健，挾矢射漢月。
自古以爲患，詩人厭薄伐。
修德使其來，羈縻固不絕。
胡爲傾國至，出入暗金闕。
中原有驅除，隱忍用此物。
公主歌黃鵠，君王指白日。
連雲屯左輔，百里見積雪。
長戟鳥休飛，哀笳曙幽咽。
田家最恐懼，麥倒桑枝折。
沙苑臨清渭，泉香草豐潔。
渡河不用船，千騎常撇烈。
胡塵踰太行，雜種抵京室。
花門既須留，原野轉蕭瑟。